D igumiyen, d ixabiten, d ivaxusen, macci d irgazen, macci d taqvaylit, at qarraḍin, tiquvac n Fransa, imuzal n Fafa, tixenfucin, iḥiqel, atg. Lḥasun ulac amek ur asen sawlen ara medden di ttrad n 54-62. Nutni, iḥarkiyen n 54-62, aṭas isrewten diYen di tudrin nneY. Wa d ttar i t ewwin, wa d ṭṭmaâ. Kra d Fransa i ten iḥettmen u xxubten war levYi nsen.
Ihi xas macci d « irgazen » ar medden maca tugdi ugaden ten. Ccuren di lhiva imi zemren ad sfesden, zemren ad snegren tiwaculin akken ma llant. Ar assa aṭas n tmucuha id-iqqimen fell asen, Yef ayen uqmen di yir tikliwin nsen. Ar assa n wussan, ṭṭfen asen medden ccaḥna imi mazal ddren wid iḥeḍren i wayen uqmen, i usexseṛ sxesṛen.
Di tama n wid yulin s adrar, igren irebbi i Fransa ur asen slufuyen ara. Yunfan ten, Yunzan ten Yucen ten. D jenjar i tiṭ. Win id-iYlin gar ifassen nsen imzel, win id-iYlin zfad nnican nsen ittwanYa. Wa kksen as anzaren akken ad feḍḥen gar medden, wayeḍ ksen as iles akken ad sgugmen i levda. Medden irkelli ttwexiṛen fell asen amzun uḍnen ajejjiḍ.
Assmi tefra, aṭas seg sen i tugi Fransa. Tḍegger iten u ṭṭreḍqen gar ifassen n wid akken iten ittseggiden am umargu. Aṭas deg sen inYan di 62. Aṭas diYen seg sen i tewwi Fransa. Jjan tamurt nsen, imawlan d wid ak isen ittilin. Di Fransa âebban ten nutni d twaculin nsen di kra iâecwen amzun akk ur nnuYen ara Yef Fransa. Ula d aman ulac iten deg addaren nsen. Fransa ihi ur ten teḥsiv ara d Irumyen u kra seg Irumyen, ula tagara yagi, am Georges Frêche, mazal ara rregmen deg sen nutni d tarwa nsen. Ar asen qqaren macci d imdanen kunwi u Yef anect agi ur tuklalem ara udem neY leqdar. D lvaṭel. Iḍelli ceyten nYan atmaten nsen assa ur âeddan ara. UYalen macci d talsa gar wallen n wid i Yef d-kkin iḍelli.
Maca, assa, neY ahat azekka, ilaq neY ur ilaq ad asen nanef i nutni d tarwa nsen ad d-kecmen ar tmurt taqvaylit? Tura nutni am akka i t-id nenna fernen Fransa maca xesṛen imi texseṛ Fransa ttrad. Ihi iḍelli nerna ten. Maca assa akken walaY ilaq a neṭṭef avrid nniḍen u neḍleq i ccaḥnat neṭṭef almi d assa. Asen nsuref seg ul maca tamsirt id-lemden medden si twaYit nsen ur tYelli ara ar tmeẓẓuYt uaeẓẓug! Ad t err medden ad xemmen send ad kkren mgal atmaten nsen. D tawaYit ara issiwḍen medden ad erren taqejjirt mi ara d-ḥdar tizi n leḥris. Mawel, leqder nsen imi d imdanen illan am nekni, xas cḍen iḍelli, ikka nnig ccaḥnat. Issufek as neḍleq i taâkumt u asen nenni atan nsuref awen seg ul! Syin, kra n win seg sen ara ad issutren akken as nsuref ad s nelli tiwwura n tmurt ad ikcem. Acemmet deg umdan i levda i wacut ara, ur d-ittawi wara i tmura d iYerfan. Ula d Llalman d Uṛumi, kra iḍran gar asen uYalen assa s imeddukal. Ara xedmen afus deg fus imi ssawḍen zegren akk-in i ccaḥnat.
kab_Latn kab_Latn kab_Latn kab_Latn kab_Latn